Euroopan keskuspankin suuntaviivat, annettu 26 päivänä elokuuta 1998, tietyistä euroseteleitä koskevista säännöksistä, sellaisena kuin ne ovat muutettuna 26 päivänä elokuuta 1999 (EKP/1999/3)



Virallinen lehti nro L 258 , 05/10/1999 s. 0032 - 0033



EUROOPAN KESKUSPANKIN SUUNTAVIIVAT, annettu 26 päivänä elokuuta 1998, tietyistä euroseteleitä koskevista säännöksistä, sellaisena kuin ne ovat muutettuna 26 päivänä elokuuta 1999 (EKP/1999/3) (1999/656/EY) EUROOPAN KESKUSPANKIN NEUVOSTO, joka ottaa huomioon Euroopan yhteisön perustamissopimuksen (jäljempänä "perustamissopimus") ja erityisesti sen 106 artiklan 1 kohdan, ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä "perussääntö") 12.1, 14.3 ja 16 artiklan, ottaa huomioon 7 päivänä heinäkuuta 1998 tehdyn EKP:n päätöksen EKP/1998/6 eurosetelien nimellisarvoista, selitelmistä, vaihtamisesta, käytöstä poistamisesta ja seteliaiheen käytöstä(1), sellaisena kuin se on muutettuna 26 päivänä elokuuta 1999 tehdyllä EKP:n päätöksellä (EKP/1999/2)(2) (jäljempänä "EKP:n päätös EKP/1998/6"), sekä katsoo, että 1) Euroopan keskuspankki (EKP) on saanut eurosetelien aihetta koskevat tekijänoikeudet Euroopan rahapoliittiselta instituutilta (ERI); näitä tekijänoikeuksia on muun muassa hallinnoitava ja ne on saatettava voimaan kaikissa osallistuvissa jäsenvaltioissa niiden kansallisten oikeusjärjestelmien mukaisesti; näin ollen on perusteltua antaa nämä tehtävät kansallisten keskuspankkien hoidettavaksi, 2) jotta euroseteleitä voitaisiin tehokkaammin suojata väärentämiseltä, pidetään suositeltavana perustaa rahanväärennösten tutkimuskeskus, jossa voidaan yhdistää osallistuvien jäsenvaltioiden kansallisten keskuspankkien ja EKP:n voimavarat; tämä edellyttää tiettyjen sääntöjen laatimista Euroopan keskuspankkijärjestelmää (EKPJ) varten, 3) jotta saataisiin laaja julkinen hyväksyntä EKP:n mille tahansa päätökselle poistaa käytöstä jokin eurosetelityyppi tai -sarja, pidetään tarkoituksenmukaisena, sen lisäksi että kyseinen EKP:n päätös julkaistaan Euroopan yhteisöjen virallisessa lehdessä, ilmoittaa asiasta myös kansallisissa tiedotusvälineissä ja antaa tämä tehtävä kansallisten keskuspankkien hoidettavaksi, ja 4) perussäännön 12.1 ja 14.3 artiklan mukaisesti EKP:n suuntaviivat ovat erottamaton osa yhteisön lainsäädäntöä, ON ANTANUT NÄMÄ SUUNTAVIIVAT: 1 artikla Tekijänoikeuksien voimaansaattaminen 1. Kansalliset keskuspankit toteuttavat kansallisten oikeusjärjestelmiensä mukaisesti kaikki tarvittavat ja mahdolliset toimenpiteet varmistaakseen, että EKP:n hallussa olevia eurosetelien aiheita koskevia tekijänoikeuksia ei loukata. 2. Kansallisen keskuspankin saadessa tietää maansa rajojen sisäpuolella tapahtuneesta euroseteliaiheen luvattomasta käytöstä, sen on ryhdyttävä välittömästi toimiin varmistaakseen, että tällainen luvaton käyttö lopetetaan ja että jo tehdyt luvattomat setelit poistetaan käytöstä, sekä ilmoitettava asiasta viipymättä EKP:lle. 3. EKP:n johtokunta voi antaa ohjeita siitä, vaatiiko tilanne siviili- tai rikosoikeudellisten toimien aloittamista seteliaiheen luvattomaan käyttöön syyllistynyttä henkilöä vastaan. EKP antaa kansallisten keskuspankkien tehtäväksi huolehtia oikeudenkäynneistä: tätä varten EKP antaa kansallisille keskuspankeille tarvittavat ohjeet ja asianajovaltuudet. EKP vastaa kaikista oikeudellisista kuluista. 4. Kansalliset keskuspankit ilmoittavat EKP:lle kaikista seteliaiheen käyttöä koskevista erityisluvista, jotka on myönnetty EKP:n päätöksen EKP/1998/6 nojalla. 2 artikla Rikkinäisten tai vahingoittuneiden setelien vaihtaminen 1. Kansalliset keskuspankit soveltavat asianmukaisesti EKP:n päätöstä EKP/1998/6. 2. Soveltaessaan EKP:n päätöstä EKP/1998/6 kansallisten keskuspankkien on, jollei joistakin oikeudellisista rajoitteista muuta johdu, hävitettävä kaikki rikkinäiset setelit tai niiden osat kuuden kuukauden pituisen ajanjakson kuluttua, ellei ole oikeudellisia perusteita säilyttää niitä tai palauttaa niitä niiden esittäjälle. 3. Kansalliset keskuspankit nimittävät tietyn toimielimen tai laitoksen tekemään päätöksiä rikkinäisten tai vahingoittuneiden setelien vaihdosta EKP:n päätöksen EKP/1998/6 3.1 artiklan b kohdan tarkoittamissa tapauksissa ja ilmoittavat näistä nimityksistä EKP:lle. 3 artikla Rahanväärennösten tutkimuskeskus ja rahanväärennöstietokanta 1. EKP perustaa EKPJ:n rahanväärennöstietokannan ja rahanväärennösten tutkimuskeskuksen sekä vastaa niiden toiminnasta. Tutkimuskeskukseen on määrä keskittää EKP:n ja kansallisten keskuspankkien liikkeeseen laskemien eurosetelien väärennöksiin ja niiden tekniseen analysointiin liittyvät tiedot. Kaikki tarvittavat eurosetelien väärentämiseen liittyvät tilasto- ja tekniset tiedot keskitetään rahanväärennöstietokantaan. 2. Rahanväärennösten tutkimuskeskus ja tietokanta sijoitetaan Frankfurt am Mainiin. EKP:n neuvosto nimittää tutkimuskeskuksen johtajan, hyväksyy tutkimuskeskuksen talousarvion ja järjestää sen henkilöstöön ja resursseihin liittyvät asiat. 3. Kansalliset keskuspankit antavat haltuunsa saamien uusien euroseteliväärennöstyyppien alkuperäiskappaleet rahanväärennösten tutkimuskeskukselle teknistä tutkimusta ja keskitettyä luokitusta varten, jollei joistakin oikeudellisista rajoitteista muuta johdu. Kansalliset keskuspankit tekevät alustavan arvion siitä, onko tietty väärennös jo luokiteltua tyyppiä vai kuuluuko se uuteen luokkaan. 4. Kaikki rahanväärennöstietokannassa olevat tekniset tiedot ovat EKP:n ja osallistuvien jäsenvaltioiden kansallisten keskuspankkien käytettävissä. Rahanväärennösten tutkimuskeskus toimii yhteistyössä osallistuvien jäsenvaltioiden poliisiviranomaisten, Europolin ja Euroopan komission kanssa kunkin asiantuntemusta vastaavalla alalla. Tutkimuskeskuksen yksittäiset työntekijät voivat pyydettäessä osallistua oikeudenkäynteihin teknisen asiantuntemuksen tarjoamiseksi väärennöstapauksissa. Tutkimuskeskuksen yksittäisiin kansallisiin viranomaisiin solmimia yhteyksiä hoidetaan yhteistyössä asianomaisen kansallisen keskuspankin kanssa. 4 artikla Setelien poistaminen käytöstä EKP:n neuvoston päättäessä poistaa käytöstä jonkin eurosetelityypin tai -sarjan, kansalliset keskuspankit ilmoittavat tästä kansallisissa sanomalehdissä omalla kustannuksellaan noudattaen EKP:n johtokunnan mahdollisesti antamia ohjeita. 5 artikla Loppusäännökset Nämä suuntaviivat osoitetaan osallistuvien jäsenvaltioiden kansallisille keskuspankeille, ja ne tulevat voimaan välittömästi. Nämä suuntaviivat julkaistaan Euroopan yhteisöjen virallisessa lehdessä. Tehty Frankfurt am Mainissa 26 päivänä elokuuta 1999. EKP:n neuvoston puolesta Willem F. DUISENBERG (1) EYVL L 8, 14.1.1999, s. 36. (2) Ks. tämän virallisen lehden sivu 29.